Rata anuală a inflaţiei, care măsoară evoluţia preţurilor de consum în ultimul an, a scăzut uşor în luna iunie, la 5,40%, în condiţiile în care mărfurile nealimentare s-au scumpit cu 7,82% faţă de aceeaşi lună a anului trecut, potrivit datelor publicate miercuri de Institutul Naţional de Statistică (INS).

Foto: Shutterstock

În mai, rata anuală a inflaţiei a crescut la 5,41%, cel mai mare nivel din februarie 2013, când a fost 5,65%.

În iunie, faţă de aceeaşi lună a anului trecut, mărfurile alimentare s-au scumpit cu 3,86%, preţurile mărfurilor nealimentare au urcat cu 7,82%, iar preţurile serviciilor au crescut cu 2,58%.

Faţă de decembrie 2017, cele mai mari creşteri de preţuri s-au înregistrat, în iunie, la alte legume şi conserve de legume (15,99%), fructe proaspete (14,33%), cartofi (11,56%), gaze naturale (10,43%) şi transportul aerian (10,22%).

Preţul combustibililor, care are un impact mai larg asupra celorlalte preţuri, a crescut, în iunie faţă de decembrie, cu 6,18%.

În schimb, preţul ouălor a scăzut cu 27,12% în iunie faţă de decembrie.

Banca Naţională a României (BNR) a anunţat, în 4 iulie, că decizia privind menţinerea ratei dobânzii de politică monetară la nivelul de 2,50% pe an a fost luată în condiţiile în care cele mai noi evaluări au reconfirmat perspectiva plafonării ratei anuale a inflaţiei pe parcursul următoarelor luni.

În ultima prognoză, publicată în 9 mai, Banca Naţională a României (BNR) a revizuit în creştere, de la 3,5% la 3,6%, prognoza privind inflaţia pentru finalul acestui an şi a estimat un nivel de 3% pentru decembrie 2019.

Sursa: News.ro